作者：谢懋
词牌/韵律：解连环

paragraphs: 雁空辽邈。
衬鱼鳞浪浅，护霜云薄。
念故人、千里音尘，正山月朦胧，水村依约。
见说瑶姬，拥十二、碧峰如削。
倚孤芳澹伫，冷笑岁华，可堪寂寞。
情多为谁瘦弱。
爱吹芗弄粉，斜搴珠箔。
自然林壑精神，想回首东风，万花羞落。
梦绕南楼，对皓月、忍思量著。
但销凝、夜阑酒醒，数声画角。